寄李十一建
作者：白居易
朝代：唐

paragraphs: 外事牽我形，外物誘我情。
李君別來久，褊恡從中生。
憶昨訪君時，立馬扣柴荆。
有時君未起，穉子喜先迎。
連步笑出門，衣飜冠或傾。
埽階苔紋綠，拂榻藤陰清。
家醞及春熟，園葵乘露烹。
看山東亭坐，待月南原行。
門靜唯鳥語，坊遠少鼓聲。
相對盡日言，不及利與名。
分手來幾時，明月三四盈。
別時殘花落，及此新蟬鳴。
芳歲忽已晚，離抱悵未平。
豈不思命駕，吏職坐相縈。
前時君有期，訪我來山城。
心賞久云阻，言約無自輕。
相去幸非遠，走馬一日程。